Ce îi leagă pe Elena Udrea, Georgică Severin și Doina Gradea Siguranța de sine și credința că, orice ar face, ei au dreptate a devenit marca înregistrată a elitei politice și a susținătorilor lor, numiți în funcții publice

joi, 10 mai 2018, 7:04

”Deoarece sunt plecat într-o delegație mi-am petrecut o parte a zilei de naștere și cea mai mare parte a zilei numelui în avion”, scrie Georgică Severin, președintele Societății Române de Radiodifuziune, pe Facebook.

Mesajul este datat Seul, 23 aprilie.

Pe vremuri, fusele orare erau răsucite, în numele Radio România, de jurnaliști precum Ion Ghițulescu, Paul Grigoriu, Teoharia Coca-Cozma, Dan Voicilă și Gheorghe Minoiu.

Astăzi, fostul senator PSD Georgică Severin ne introduce în enigmatica ”sărbătorire a unei părți a zilei de naștere” la business class.

Georgică Severin pe urmele lui Ovidiu Miculescu

Înainte de Georgică Severin, la Radio România a fost uns, tot de PSD, Ovidiu Miculescu.

Miculescu făcuse, în doi ani de zile, 32 de deplasări externe, la business class.

Cheltuieli de 110.000 de euro, fără a mai socoti însoțitorii.

Ai fi zis că, venit în locul lui Phileas Fogg, actualul președinte al RRA, Georgică Severin, va fi mai prudent.

Iată cum arată o secvență din ”programul Severin”, dezvăluit printr-o scrisoare disperată de angajații radioului public:

19 – 20 aprilie, adunarea Euroradio , Bruxelles.

23 – 24 aprilie, comitet director PBI, Seul.

10 – 13 mai, conferinta COPEAM, Palma de Majorca.

17-18 mai, Pravets, Bulgaria.

Sunt doar cele mai proaspete deplasări.

Articolul de azi îl găsește pe Georgică Severin deasupra albastrului Mediteranei.

Sau, cum ar transmite el pentru un public avid de noutăți, ”zburăm deasupra mării, pe când a răsărit o mare parte a soarelui”.

Doina Gradea merge ca să facă galerie la Eurovision

Cum e posibil ca unui șef public înlăturat după dezvăluirea unui management de huzur să-i urmeze unul care să procedeze fix la fel?!

Este posibil.

La fel cum e posibil ca șefa surorii mai mari a Radioului, Televiziunea, să ne anunțe că merge la Eurovision, în plină criză a instituției pe care o conduce.

Asta după ce opinia publică aflase că TVR a trimis 28 de oameni în Portugalia.

28 de oameni deși nu TVR face ea transmisia evenimentului, garantată de organizatori.

Loială ideii că nu are de dat nici o explicație, nimănui, Doina Gradea a ales să-și urmeze, cu o încredere suverană în dreptatea sa, planurile de călătorie la Lisabona.

Ca și Georgică Severin, dar în altă aeronoavă, și ea plutește, în această dimineață, peste Mare Nostrum.

TVR a transmis, sec, publicului că șefa sa călătorește la Eurovision ca să facă galerie românilor.

Nu e nici o glumă.

Asta recunoaște chiar TVR!

Cum să facă galerie?

Oamenii sunt sinceri.

În chiar titlul comunicatului oficial al TVR, postul public o prezintă pe șefa sa ca pe o susținătoare de lux: ”Doina Gradea, PDG al TVR, îi susţine pe reprezentanţii României la Eurovision”.

Și, desigur, președintele TVR va face, cu această ocazie, și un schimb de experiență.

”Reuniunea din capitala Portugaliei este şi un excelent prilej de a discuta despre posibile parteneriate, tendinţe în audiovizual sau despre experienţa organizării unor evenimente complexe”, mai scrie în comunicat.

Să conduci două instituții de media la limita finanțării din buget și să plutești în zori, netulburat, peste Mare Nostrum, pentru două deplasări de moft, astfel arată rețeta siguranței de sine.

Obreja: ”Mi se pregătește un cantonament la răcoare”

Azi noapte, cu câteva ore înainte ca Georgică Severin și Doina Gradea să se urce în aeronave, la Înalta Curte de Casație și Justiție s-a încheiat procesul Gala Bute.

Judecătorii au anunțat că sentința va fi pronunțată peste două săptămâni, pe 23 mai.

”Mi se pregătește un cantonament la răcoare. La alții e mai cald și însorit”, declară, la ieșire, epuizat de oboseală, Rudel Obreja.

E aproape miezul nopții și silueta Intercontinentalului se decupează, luminoasă, pe cerul întunecat al Bucureștiului.

Răzvan Luțac, colegul meu de 25 de ani, s-a încercănat în această investigație cât pentru nouă vieți. Toți suntem la fel, uite cine vorbește, căci poza de pe tolo.ro e din altă viață!

Dincolo, în Costa Rica, acolo unde este ”mai însorit și mai călduț”, abia s-a terminat dimineața, e timpul tocmai potrivit pentru un brunch.

Udrea, Obreja, Breazu: ”Am făcut bine României”

În cei 7 ani când scrii despre o afacere de expunerea Galei Bute, vezi și trăiești multe.

Acum, după ultimul termen, nu ai somn și noaptea se îngemănează cu dimineața.

Pe toate aceste personaje le unește ceva.

În timpul procesului, inculpații, dar și unii dintre martori, au afișat o siguranță de sine regală și au spus atâtea lucruri memorabile!

Patru dintre ei au recunoscut statutul de corupți, patru și-au susținut ferm nevinovăția.

Elena Udrea, Rudel Obreja sau Tudor Breazu au pledat că ei n-au făcut decât bine României și că procesul e o grosolană eroare țintită a justiției.

Au traversat, convinși de propria inocență, termen după termen.

Nu au îngăduit nici unei probe, nici unui milion de probe, nici unui milion de euro din milioanele de euro cheltuite sau întoarse drept șpagă să le conteste versiunea asupra realității.

Sunt netulburați în ceea ce au făcut.

Căci ei nu au depus mărturie în tribunal doar despre un caz, ci despre o credință de viață.

Regulile lor sau nici o regulă!

Pentru cei din noapte și pentru cei din avioanele de dimineață, realitatea personală e singura care contează.

Iar normele lor sunt normele pe care le acceptă. Căci alte reguli sau legi, cele ale restului lumii, pentru ei nu există.

De la acest fel de a-și reprezenta lumea, nimic nu le este nepermis, nimic nu e prea mult.

La un termen de judecată, undeva de pe la jumătatea procesului din prima instanță, a existat un moment imposibil de uitat.

O poveste de iubire cum n-a mai existat

Se ridică Tudor Breazu.

Breazu, secretarul personal al Elenei Udrea, administratorul moșiei Nana și omul despre care DNA a arătat că ducea o viață de prinț boem fără nici un venit legal, are un moment de strălucire.

El povestește instanței cum lumea ”în care trăiam eu și prietenii mei” era o sferă la care oamenii obișnuiți nu aveau acces.

”Trăiam o poveste de iubire cu Ana Maria Topoliceanu, o poveste despre care prietenii spuneau că e unică pe suprafața Pământului, cea mai frumoasă din istorie”, declamă Tudor Breazu.

Nu și-a pus problema de unde vin banii, după cum nici postacii de pe net nu știau că sunt plătiți din sume deturnate din buget.

Tudor Breazu declară că trăia din sume provenite din Ministerul Turismului, întoarse drept mită.

Apoi, bărbatul tânăr continuă, netulburat, fără să se sfiască nici o secundă, pe deplin convins de superlativul propriei șanse.

Exact în acei ani, pe când Doina Gradea era la ProTV, postul difuza un reportaj glorios cu Tudor Breazu, în care el era prezentat drept exponentul tinerei generații de succes din România.

Fără să se îndoiască

Consilierul care nu se întreabă de unde vin banii pentru Mini-ul său decapotabil.

Ministrul care spune că țara n-o merită, ”așa cum a spus și pe Petre Țuțea”, și că de aceea a plecat în Costa Rica.

Președinții TVR și RRA care continuă să facă deplasare după deplasare, fără număr, în condițiile în care instituțiile lor publice, TVR și Radio România, au mari dificultăți financiare.

Ei sunt cei care, indiferent de partid, de Guvern sau de cum se numește marea pe care o privesc în această dimineață, nu se îndoiesc de propriile judecăți și fapte.

Nimeni n-a iubit pe cineva în istoria lumii cum se iubesc ei pe ei înșiși.